119 Ecclesia

Duplex legitur ecclesia. Vna materialis, que consistit in coaceruacione lignorum et lapidum. De qua in Psal. [67:27]: *In ecclesiis benedicite* Dominum. Est et alia ecclesia spiritualis, que consistit in congregacione fidelium. Set in illa duplex. Nam quedam est adhuc militans in terris, quia adhuc pugnat contra vicia, de qua Matt. 18[:17]: *si* ipsos *non audierit: dic ecclesie*. Alia est ecclesia triumphans in celis que regnat in gloria cuius pars est ista que adhuc militat, de qua vtraque dicitur in Psal. [25:12]: *In ecclesiis benedicam te, Domine*, id est, in triumphante et in militante. Prime ecclesie dicitur iustificacio, quarum prima est significacio. Secunda, id est, dedicacio est signum et significacio significacionis. Et quod exterius agitur in materiali significare quid debeat agi in spirituali et sic de vtraque possit exponi illud Eph. 5[:25-26]: *Christus dilexit Ecclesiam, ut illam sanctificaret*, et quia ecclesia dicitur mater nostra. Ideo debemus obtemperare ei in preceptis suis utpote soluendo ei decimas suas /f.35ra/ de quo vide supra, c. [99] Decime. Et ut eciam non fiant in ecclesia inutiles, dissoluciones, et garulantes impedientes diuinum officium.

¶ Nam monstrum putaretur si infans in vtero loqueretur, sic si quis garulet in ecclesia, Tob. 3[:17]: *Numquam cum ludentibus me miscui, neque cum hiis qui in levitate ambulant, participem me prebui*. Sed proh dolor, nunc istis temporibus nouissimis poterit ecclesia figurari per statuam Nabuchodonosor, Dan. 2[:32-33]: *Cujus caput ex auro, pectus et brachia* ex *argento, venter et femora ex ere, pedum pars quedam ferrea, quedam fictilis*. Sic ecclesia in primordiis suis erat aurea per sapienciam, argentea per mundiciam, erea per eloquenciam, que tria sunt predicatori necessaria, scilicet, fulgor sapiencie, mundicia uite, sonoritas eloquencie. Set pedum, id est, nouissiorum modernorum quedam fictilis per carnis luxuriam.

¶ Cum Petrus Senosensis archiepiscopus Clareuallenses veniret ut ibi a quodam conuerso frequenter in extasi rapto visionem aliquam audiret. Narrauit conuersus se vidisse dominam pulcherimam, quam cum admiraretur quesiuit illa, Que nam sum ego? Et ille, Beata virgo Maria. Ac illa dorsum suum ostendens vermibus cor suum. Nunc potes, inquit, scire quod non sum Maria, set sum ecclesia hiis nouissimis temporibus deformata, secundum illud Ysai. 1[:22]: *Argentum* meum *versum est in scoriam*. Olim Moyses velabat faciem eo quod filii Israel non possent intendere in eum propter gloriam uultus. Sed hodie prelati nostri possunt faciem velare quia subditi erubescunt eos imitari. Vnde Gregorius in *Homilia* in necessitudine ostendetur quid vnusquisque lucratus sit. Ibi Petrus cum Iudea, Paulus cum gentilibus, Thomas cum India veniet. Cum ergo pastores cum tot gregibus venerunt, quid nos dicturi sumus, qui post negocium ad Dominus vacui redimus. Pastoris nomen habemus set oues non ostendimus.